Simsa hte gap hkat jahkring
Shan a lachyum gaw kaning?
Matsing hkaja yu na mai,
Ndai hku she mu mada nngai......
Simsa lam ngu ai gaw,
Mabyin npawt hpa majaw;
Byin wa ai labau hpe sagawn,
Mungshawa nsen hpe shabawn;
Mungmasa a majaw byin ai hpe,
Mungmasa ta tut sat lawat hte;
Bawngban let jawm jahkrup,
Sum mat ai ahkaw ahkang bai hpring tsup;
Myu sha ni a ra sharawng yaw shada,
Madu mungdan madu up na,
Rau dung rau nga gasat n ra,
Dai gaw simsa lam nan rai nga.......
'Gap hkat jahkring' ngu ai hpe,
Na pyen lashing hta na ai hte;
Masin salum nan kahpra,
(17) ning hpe bai dum wa;
Mungdan kata na nhprang sut rai,
Yawng mayawng atsai awai;
Amyu sha ni gaw yawn madai,
Tsasam ni gaw mani sai;
Mali-Nmai zup mung ganoi mat,
Sengmaw ginra mung ganoi tat;
Galaw lu galaw sha shara yawng mye,
Buga sha ni chyaren re;
Tsasam ni hkrai lashoi jum,
Madu mungmasa gaw shoichyum..........
Bogyoke ni gaw kabu gara;
Lauban ni gaw hpaga ga,
Mungmasa lam hpe gaw rap;
Myu shamyit lailen de bai kap,
Sat nat roi rip lam ni hkrai,
Myu sha ni nan hkrum sha sai......
Ya mung dai zawn n byin u ga,
Zai ladat masing naw shaja;
Maigan wa a sumbu masha n tai,
Myu sha labau lit n mai hprai;
Tengman sanseng lam hta tsap,
Sawt ai lam hpe yawng tawn rap;
Grin ngang ai simsa lam lu hkra,
Mungmasa hpe madung tawn ra;
Myit hkrum lam hpe n-gun shatai,
Padang ninglaw teng sha lu na rai..
Ja Zin Htoi
GARA MAHTANG TA?
Simsa hte gap hkat jahkring
Labels: GA SHAGAWP
5 comments:
- Anonymous said...
-
JWP ni hpe teng man ai lam ga shagawp ya ai majaw chyeju kaba sai.Ga shagawp sara madun ai lam hte ahkaw ahkang hpelu hkra jawm shakut ga.
- February 7, 2012 at 9:46 PM
- Anonymous said...
-
Sha jin nga sa ga ,shi ga nau n mai brawng na re da,potao ,da nai ,hte ,hpa kan gin ra hta step kop,pat na ,majangaba hpaw hkyen sai. ,yawng sha jin nga ga,
- February 8, 2012 at 1:04 AM
- Shanghtin said...
-
grai kaja sai myit n gun grai lu sai
- February 8, 2012 at 2:09 AM
- Anonymous said...
-
grai hkrak dik ai ga shagawp rai nga ai.
- February 8, 2012 at 7:20 AM
- Anonymous said...
-
Myit hta Hkra la ai.
- February 8, 2012 at 5:25 PM
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn eng_Latn unk kac_Latn eng_Latn eng_Latn unk kac_Latn eng_Latn zho_Hans unk kac_Latn eng_Latn eng_Latn unk kac_Latn eng_Latn eng_Latn unk kac_Latn eng_Latn